
ԱԶԳԱՅԻՆ ԵՐԵՍՓՈԽԱՆԱԿԱՆ ԺՈՂՈՎԻ
(11 դեկտեմբեր 2019)

	Լիբանանի հայոց թեմի Ազգային երեսփոխանական ժողովի այս նիստը կը գումարենք աննախատեսելի անակնալներով յղի օրերու մէջ, որ քաղաքական, քաղաքացիական, ընկերային եւ տնտեսական տագնապ դարձած է։ Յաջողութիւն կը մաղթեմ բոլորիս եկեղեցանուէր եւ ազգաշէն ծառայութեան։
	17 հոկտեմբերէն մինչեւ երէկ, ամեն առիթով` երբ արտա-յայտուեցանք լիբանանեան վերջին զարգացումներուն մասին, մի՛շտ շեշտը դրինք աստուածսիրութեան, մարդասիրութեան, խաղաղութեան, ընկերային արդարութեան, համակեցութեան, ներքին տոկունութեան, համբերութեան, յոյսի, նեղութիւններէն յաղթական դուրս գալու եւ մեր ցանկացած Լիբանանի կերտման մէջ մեր հաւաքական շինիչ մասնակ-ցութեան վրայ։ Պիտի շարունակենք նո՛յնը կատարել, որպէսզի մեր ժողովուրդի զաւակները, այսինքն` մեր եկեղեցին, քրիստոնէական նո՛յն հաւատքով եւ ազգային նո՛յն ժառանգութեամբ համախմբուած հայոր-դիներս, գիտակցինք` թէ անտէր չենք եւ մեր իրարու հանդէպ ցոյց տուած զօրակցութիւնն է, որ մեզ այս մարտահրաւէրին դիմաց անխորտակ դիմացկունութեամբ կը զինէ։ 
	Այս առթիւ, մեր գնահատանքը կը յայտնենք մեր բոլոր կառոյցներուն եւ պատասխանատուներուն, որոնք իրենց հերթին, իրենց ստանձնած բնագաւառներուն ճամբով, Լիբանանն ու լիբանանահայութիւնը իրենց հոգածութեան գլխաւոր առանցքը պահեցին եւ կը շարունակեն պահել։ Այս ծիրէն ներս, ինչպէս 3 դեկտեմբերի մեր պատգամին մէջ ըսած էինք, այսօր նաեւ Ազգային երեսփոխանական ժողովին անունով եւ անձնապէս անգամ մը եւս մեր որդիական երախտագիտական խօսքը կ՚ուղղենք Ն.Ս.Օ.Տ.Տ. Արամ Ա. սրբազնագոյն վեհափառ հայրապետին, որ Լիբանանի տագ-նապի առաջին օրերէն տագնապեցաւ մեզի հետ, իր օրհնութեան խօսքե-րով իր պատկերացումները փոխանցեց յարափոփոխ կացութիւններուն դիմաց, զանազան հանդիպումներով իր մասնակցութիւնը բերաւ տագ-նապի լուծման գործընթացին եւ Առաջնորդարանիս ժողովրդային զօրակ-ցութեան կարելիութիւնները առաւե՛լ ընդարձակեց Կաթողիկոսարանէն հարիւր միլիոն լիբանանեան ոսկի տրամադրելով մեզի, որպէս անմի-ջական օժանդակութիւն՝ յատկացուելու համար մեր կարիքաւոր ընտա-նիքներուն: Մեր գնահատանքը կ՚երթայ նաեւ այն հայորդիներուն, որոնք ինքնաբուխ ընդառաջումով հետեւեցան նորին սրբութեան օրինակին եւ իրենց նպաստը բերին այս նախաձեռնութեան։ Այս առթիւ, անգամ մը եւս կոչ կ՚ուղղենք մեր ունեւոր ազգայիններուն, որ իրենք եւս Առաջնոր-դարանիս ճամբով արագօրէն եւ առատօրէն զօրակցին իրենց կարիքաւոր եղբայրներուն եւ քոյրերուն։
	Մենք միայն չաղօթեցինք եւ չխօսեցանք Լիբանանի մասին. այլ, նաեւ աշխատեցանք զանազան հանդիպումներով ու մանաւանդ մեր բարե-սիրական կառոյցներուն գործակցութեամբ Ազգային առաջնորդարանի Ընկերային բաժանմունքին առաքելութեան յատուկ ներգործութիւն ընծա-յելու` մեկնարկելով Ազգային առաջնորդարանի «Լիբանանահայ կարիքա-ւորներու զօրակցութիւն»-ը։ Մեր գնահատանքի խօսքը կ՚ուղղենք մեր ժողովուրդի ընկերային ծառայութեան լծուած բոլոր կառոյցներուն եւ հայորդիներուն ու անգամ մը եւս մեր պատրաստակամութիւնը կը յայտնենք միասնաբար լծուելու մեր ժողովուրդի կարիքներու գոհացման նուիրական եւ անյետաձգելի աշխատանքին։  
	Եկեղեցին, որպէս Քրիստոսի խորհրդական մարմինը, կը շարունակէ իր սրբազան ծառայութիւնը։ Հոս արագ կերպով կ՚անդրադառնամ մեր ծառայական կեանքի վերջին ամիսներու մի քանի հիմնական երեսներուն. 
· Առաջնորդարանն ու եկեղեցիները կարելի պարտաճանաչութեամբ շարունակեցին իրենց առօրեայ բազմերես ծառայութիւնը մատուցել մեր ազգի զաւակներուն։
· Ունինք եօթը քահանայացուներ, որոնցմէ երկուքը Առաջնոր-դարանին մէջ կը ծառայեն, չորսը Անթիլիասի քահանաներու պատ-րաստութեան դասընթացքին կը հետեւին եւ մէկը Երեւանի համալ-սարանին մէջ աստուածաբանութիւն կ՚ուսանի։
· Թեմիս քահանաներու դասին միացաւ Ատրպատականի թեմէն Տ. Ներսէս քհն. Պասիլեանը։
· 3 նոյեմբերին, օծեցինք Տ. Խորէն քհն. Մելքոնեանը։ Որքա՜ն փա-փաքելի պիտի ըլլար մանաւանդ այսպիսի եզակի շնորհաձիր առիթներուն մեր շուրջը ունենալ Ազգային իշխանութեան անդամ-ները…։
· Կրօնական ժողովը կարգ մը քահանաներու հովուական վերա-դասաւորում կատարեց ծուխերուն մէջ։
· Ազգային վարժարաններու պարագային, անբնական պայմաններու մէջ սկսանք վերամուտը եւ դասընթացքները կը շարունակուին։ Հոս, մեր գնահատանքը կը յայտնենք մեր վարժարաններու բոլոր պա-տասխանատուներուն, աշակերտներուն եւ ծնողներուն, որոնք հայեցի դաստիարակութեան անփոխարինելի դերակատարութեան առաջնահերթութիւն կ՚ընծայեն եւ զոհողութեամբ կը մասնակցին հայ դպրոցը իր առաքելութեան լծուած պահելու մեր ճիգերուն։ Մտահոգ ենք մանաւանդ աշակերտութեան թիւի նուազումին եւ տնտեսական բացին գծով։ Քիչ ետք, լսելէ ետք Ազգային վարչութեան ատենա-պետին զեկուցումը, ճիշդ պիտի ըլլայ վերահաստատել, թէ բոլորս ալ յանձնառու ենք մեր Ազգային վարժարաններու դռները բաց պահե-լուն. սակայն, միաժամանակ, մեր շինիչ առաջարկներով մեր պա-տասխանատըւութիւնը եւս սահմանենք որպէս Ազգային երես-փոխանական ժողով, որովհետեւ Ազգային վարչութիւնը չի՛ փափա-քիր յաւելեալ տնտեսական բեռ աւելցնել յաջորդ Ազգային վարչութ-եան եւ վարչութիւններուն ուսերուն վրայ։ Այս նախանձախընդ-րութեամբ, Ազգային առաջնորդարանի «Լիբանանահայ կարիքա-ւորներու զօրակցութիւն»-ին զուգահեռ, լծուած ենք «Հայ աշակերտ հովանաւորելու ծրագիր»ին, որուն այս տարեշրջանին իրենց մաս-նակցութիւնը բերին նաեւ Լոս Անճելըսի մեր ազգայինները` 27 սեպտեմբերի դրամահաւաքով։
	Աւելի քան հրամայական կը նկատեմ, որ մենք մեր օրակարգին վրայ փոփոխութիւն կատարենք եւ նախկին Ազգային երեսփոխանական ժողովի նիստի ատենագրութեան վաւերացումէն ետք` փոխանակ Տնտե-սական շտապ օգնութեան յանձնախումբի զեկուցումին անցնելու, քննար-կենք Լիբանանի այժմու կացութիւնն ու յատկապէս լիբանանահայութեան վիճակը։
	Կը հաւատամ, որ այս հանգրուանին բոլորիս սրբազան պար-տականութիւնն է հասնիլ մանաւանդ մեր ժողովուրդի զաւակներուն ամենէն կարիքաւորներու ընկերային պէտքերուն, ականջալուր Պօղոս առաքեալի յորդորին, որ կ՚ըսէ. «Եթէ մարմինին մէկ անդամը ցաւի` բոլոր անդամներն ալ միասին կը ցաւին, իսկ եթէ մէկ անդամը պատուըուի` բոլոր անդամներն ալ միասին կ՚ուրախանան։ Արդ, դուք թէպէտ առանձին-առանձին անդամներ էք, բայց միասնաբար կը կազմէք Քրիստոսի մարմինը» (Առաջին նամակ կորնթացիներուն 12.26–27)։ Ակնկալելի է, որ այս ուղղութեամբ Ազգային երեսփոխանական ժողովը իր առաջարկները կատարէ։ 
	Օրհնեալ ըլլաք, եւ ուժ ու կորով` մեր ամբողջական յաջողութեան համար։

